《夜携贾十五过巨源作》
宋代·刘攽

鄙夫开年便四十，白发垂颐眼眵涩。不甘老态日见侵，自计多忧诸病集。

待诏侏儒饱欲死，囊空有时都绝粒。丈夫立气须激昂，岂能中夜牛衣泣。

朱门贵人那易见，后生美仕尤难挹。敝裘败屦欲安往，蹭蹬通衢还独立。

贾侯游从久不厌，孙君风谊今相入。由来大瓠矜濩落，尚喜灵珀勤收拾。

暮通水火并邻居，巷无牛羊时屡及。泛爱已许金石坚，觉我衰迟情汲汲。

清霜著屋万瓦明，白月当空北风急。排门上堂童孺欢，青灯照书简编缉。

纵谈自尔外形骸，虚舟不值呼张翕。赤桐烧酒倾玉杯，念君屡空此遄给。

葡萄紫熟梨甘津，寒菹盈盘更啜汁。酒肠虽狭底能足，邂逅欢娱论串习。

百牢九鼎亦尽空，金带玉符谁等级。三更还家灯火断，浩气凝虚荣都邑。

斗杓落北草木死，层冰凝水鱼龙蛰。何时春雷起霖雨，宿云温媚天衢湿。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。